## Pravilnik o ustrojavanju, vođenju i objavljivanju podataka iz registra udjela u otvorenom investicijskom fondu

### NN 38/2007 (13.4.2007.), Pravilnik o ustrojavanju, vođenju i objavljivanju podataka iz registra udjela u otvorenom investicijskom fondu

# HRVATSKA AGENCIJA ZA NADZOR FINANCIJSKIH USLUGA

**1272**

Na temelju odredbe članka 179. Zakona o investicijskim fondovima (»Narodne
novine«, br. 150/05), Hrvatska agencije za nadzor financijskih usluga donijela
je na sjednici održanoj 29. ožujka 2007.godine

## PRAVILNIK

### O USTROJAVANJU, VOĐENJU I OBJAVLJIVANJU PODATAKA IZ REGISTRA UDJELA U OTVORENOM INVESTICIJSKOM FONDU

UVODNE ODREDBE

Članak 1.

(1) Ovim Pravilnikom Hrvatska agencija za nadzor financijskih usluga (dalje u
tekstu Agencija), uređuje ustrojavanje, vođenje i objavljivanje podataka iz
registra udjela u otvorenom investicijskom fondu (dalje u tekstu: registar
udjela).
(2) Objavljivanje podataka iz registra udjela znači ostvarivanje prava uvida u
podatke na način propisan Pravilnikom.

Članak 2.

Društvo za upravljanje odgovorno je za vođenje registra udjela.

USTROJSTVO

Članak 3.

Na osnovne podatke o fondovima u registru udjela, na odgovarajući način se
primjenjuju odredbe Pravilnika o sadržaju i načinu vođenja registra fondova
(»Narodne novine« br. 29/06).

Članak 4.

Registri udjela se vode u elektroničkom obliku a uvid u podatke o stanju
vlastitih udjela dostupan je imateljima udjela.

REGISTARSKI BROJ SUBJEKTA UPISA I UPIS PODATAKA U REGISTAR

Članak 5.

(1) Registarski broj subjekta upisa (u daljnjem tekstu: RBS) je identifikacijski
broj kojeg svakom imatelju udjela dodjeljuje društvo za upravljanje kronološkim
redoslijedom izdanja potvrde o kupnji udjela i koja se sastoji od dva dijela:
– identifikacijskog broja Fonda u skladu s člankom 5. Zakona o investicijskim
fondovima i
– rednog broja upisa imatelja udjela u registar koji mora imati 6 (šest)
znamenki.
(2) Pored RBS u registar udjela se upisuju:
– za pravnu osobu: tvrtka, sjedište i matični broj subjekta (MBS),
– za fizičku osobu: ime i prezime, datum rođenja i prebivalište.
(3) Upis podataka u registar udjela vrši se nakon valjano izvršene uplate u fond
od strane kupca udjela, odnosno izdavanju potvrde o kupnji udjela.
(4) Uz svaki upis u registar udjela upisuje se datum i vrijeme upisa.
(5) Svaka promjena podataka upisanih u registar udjela bilježi se na način da se
uz podatak koji se mijenja navodi i datum prestanka važenja i datum početka
važenja novog podatka, te sadržaj novog podatka.
(6) Po unosu podataka u registar udjela izdaje se potvrda koja služi kao dokaz o
izvršenom unosu.

Članak 6.

Jednom dodijeljen RBS subjekta upisa neće se mijenjati, niti dodjeljivati nakon
prestanka subjekta upisa nekom drugom subjektu upisa. Broj je tajan, jedinstven,
nepromjenjiv i neponovljiv.

Članak 7.

RBS isključivo služi imatelju udjela za svakodnevni uvid u stanje i promet
vlastitih udjela u fondu.

Članak 8.

Društvo za upravljanje će s podacima iz Pravilnika postupati u skladu sa Zakonom
o zaštiti osobnih podataka (»Narodne novine« br. 103/03 i 118/06).

Članak 9.

Društvo za upravljanje mora osigurati dostupnost podataka iz registra udjela na
način da jednoznačno identificira korisnika i zaštiti tajnost podataka.

OBJAVLJIVANJE PODATAKA IZ REGISTRA

Članak 10.

(1) Društva za upravljanje objavljuju one podatke iz registra udjela koje su
obvezna objavljivati sukladno odredbama Zakona o investicijskim fondovima.
(2) Društvo za upravljanje može objavljivati podatke iz registra udjela koji se
odnose na ukupnu imovinu fondova te ukupan broj imatelja udjela u pojedinom
fondu.

PRIJELAZNE I ZAVRŠNE ODREDBE

Članak 11.

Društva za upravljanje su dužna u roku od 90 dana od dana stupanja na snagu
ovoga Pravilnika ustrojiti registar udjela.

Članak 12.

Ovaj Pravilnik stupa na snagu u roku od osam dana od dana objave u »Narodnim
novinama«.

Klasa: 011-02/07-04/22
Urbroj: 326-01-07-1
Zagrebu, 29. ožujka 2007.

Predsjednik Uprave
**Ante Samodol**, v. r.

Pravilnik, NN 38/2007-1272
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)